paragraph_text: Druga hrvatska nogometna liga 1995./1996. bila je šesto izdanje Druge HNL. Liga je, kao i prethodne sezone bila podijeljena na tri skupine: Jug, Sjever i Zapad. Zbog izmjene sustava, po prvi put je predstavljala treći stupanj natjecanja, iza Prve HNL i Prve B HNL. Također je promijenjen sustav bodovanja, umjesto 2 za pobjedu se dobivalo 3 boda. U Prvu B HNL su se kvalificirala četiri prvoplasirana kluba iz skupina Sjever i Zapad, te dva iz skupine Jug. Zbog proširenja lige iduće sezone na pet skupina, nijedan klub nije ispao.